
PROTOKOLLĒMUMS
Par mazo iniciatīvu projektu “Jurģi” un nepieciešamajiem grozījumiem pašvaldības 2023. gada 24. maija nolikumā Nr. 11 “Iniciatīvas projektu finansēšanas kārtība Ādažu novada pašvaldībā”
Ādažu novada pašvaldības domes attīstības komitejā 2026. gada 9. septembrī tika konceptuāli atbalstīta ideja par mazo iniciatīvu projektu “Jurģi” un tika uzdots sagatavot protokollēmumu par konceptuālu atbalstu un nepieciešamajiem grozījumiem Ādažu novada pašvaldības 2023. gada 24. maija nolikumā Nr. 11 “Iniciatīvas projektu finansēšanas kārtība Ādažu novada pašvaldībā” uz Attīstības komitejas šā gada 14. oktobra sēdi.
Projekta “Jurģi” mērķis ir izveidot vienkāršu pašvaldības atbalsta mehānismu iedzīvotāju iniciatīvām neliela apjoma infrastruktūras un inventāra iegādei, ko vietējā kopiena pati izvēlas, izmanto un turpmāk apsaimnieko. Programmas ietvaros paredzēta ikgadēja finansējuma kvota katrai no Ādažu novada 22 apdzīvotajām vietām, tādējādi nodrošinot iespēju saņemt finansējumu arī mazāko ciemu kopienām. 

Finansējuma sadalījumu paredzēts veidot, nosakot bāzes finansējumu katrai apdzīvotajai vietai un atlikušo finansējumu sadalot proporcionāli iedzīvotāju skaitam. Pieteikties finansējumam varētu iedzīvotāju padome, biedrība vai vismaz piecu attiecīgajā teritorijā deklarētu iedzīvotāju grupa. Pieteikšanās paredzēta katru gadu martā, iesniedzot vienkāršotu pieteikumu, kurā norādīta plānotā iegāde, tās izmaksas, atrašanās vieta un par tās apsaimniekošanu atbildīgā persona. 

Ja no vienas apdzīvotās vietas finansējumam pieteiksies vairākas iedzīvotāju grupas, biedrības vai citi atbilstoši pretendenti, izlozes kārtībā tiks noteikts pretendents, kuram attiecīgajā gadā tiek piešķirts konkrētajai apdzīvotajai vietai paredzētais finansējums.

Finansējums paredzēts galvenokārt mazās labiekārtošanas infrastruktūras, sporta un aktīvās atpūtas inventāra, kā arī kopienas pasākumiem nepieciešamā aprīkojuma iegādei; netiek finansēti būvdarbi, atlīdzība, ēdināšana, degviela, balvas, dāvanas un komercdarbība. 

Finansējuma piešķiršanas gadījumā ar pieteikumā norādīto atbildīgo personu tiek noslēgta vienošanās. Šī persona uzņemas atbildību par iegādātā inventāra vai aprīkojuma apsaimniekošanu, uzturēšanu un drošu lietošanu, kā arī atbildību nelaimes gadījumos, ievērojot vienošanās un konkursa nolikuma nosacījumus, par inventāra bojāeju vai bojājumiem. Pašvaldībai pēc finansējuma piešķiršanas nerodas pienākums nodrošināt iegādāto lietu turpmāku apsaimniekošanu. 

Programmas ieviešanai nepieciešams izstrādāt un apstiprināt tās īstenošanas kārtību, tostarp precizējot finansējuma apmēru, īpašumtiesību un mantas nodošanas kārtību, atbildību, finansējuma izlietojumu un atskaitīšanās nosacījumus. Programmas izstrādē jāievēro normatīvo aktu pamatprincipi attiecībā par rīcību ar publiskas personas mantu, tostarp, izslēdzot riskus, ka programmas finansējumu privātpersona izmantota mantas iegūšanai personiskām vajadzībām. Projekta aktivitāšu īstenošanai ir sabiedriskā labuma mērķis, projektiem jābūt svarīgiem un aktuāliem vietējai sabiedrībai vai tās daļai. Programmas rezultātā radīto vai iegūto materiālo un nemateriālo vērtību uzturēšana jāparedz vismaz 3 gadus pēc programmas pabeigšanas. Programmas rezultāti stiprina vietējās sabiedrības dzīves kvalitāti, ar to netiek gūta peļņa, tas nav vienreizējs īslaicīgs pasākums, kā arī iegūtās materiālās vērtības ir brīvi pieejamas sabiedrībai bez maksas. Par programmas rezultātu tiek iesniegta vienkāršota atskaite, kā arī pašvaldībai ir tiesības pārliecināties par programmas īstenošanas rezultātā radīto vai iegūto materiālo vērtību esamību dabā.
Ņemot vērā izskanējušo ideju par mazo projektu “Jurģi” izveidi, Carnikavas pagasta iedzīvotāju padome iesniedza savu viedokli un priekšlikumus, tostarp rosinot kopienu pasākumiem nepieciešamo aprīkojumu nodrošināt centralizēti, nevis iegādāties to atsevišķi katrai apdzīvotajai vietai. 

Pašvaldības administrācijas ieskatā šī ir atbalstāma iniciatīva, kuru būtu lietderīgi attīstīt atsevišķi no mazo projektu “Jurģi” programmas. 

Paredzēts izveidot koplietošanai pieejamu aprīkojuma bāzi novada kopienu organizētajiem pasākumiem, kurā atbilstoši pieejamajam finansējumam varētu ietilpt, piemēram, saliekamie galdi un krēsli, teltis, skaņas aparatūra, projektors un cits pasākumu organizēšanai nepieciešamais inventārs.

Aprīkojums tiktu centralizēti uzglabāts un apsaimniekots, nosakot vienotu kārtību tā rezervēšanai, saņemšanai un nodošanai. Tas nodrošinātu inventāra pieejamību dažādām novada kopienām, efektīvāku tā izmantošanu un uzturēšanu, kā arī dotu iespēju nepieciešamības gadījumā to izmantot pašvaldības organizētajos pasākumos.

Pamatojoties uz Pašvaldību likuma 5. panta otro un trešo daļu, Publiskas personas finanšu līdzekļu un mantas izšķērdēšanas novēršanas likuma 1. pantu un 2. panta pirmo daļu, nolemj: 
1. Konceptuāli atbalstīt mazo projektu “Jurģi” programmas izveidi Ādažu novada pašvaldībā.

2. Paredzēt Ādažu novada pašvaldības 2027. gada budžetā finansējumu 30 000 euro apmērā mazo projektu “Jurģi” programmas īstenošanai.

Vai 

3. Paredzēt Ādažu novada pašvaldības 2027. gada budžetā finansējumu 20 000 euro apmērā mazo projektu “Jurģi” programmas īstenošanai.

4. Uzdot Ādažu novada pašvaldības izpilddirektora vietniecei organizēt  mazo projektu “Jurģi” īstenošanas nosacījumu izstrādi, izvērtējot, vai tie veicami Ādažu novada pašvaldības 2023. gada 24. maija nolikumā Nr. 11 “Iniciatīvas projektu finansēšanas kārtība Ādažu novada pašvaldībā” vai arī pašvaldības 2026. gada 29. janvāra nolikumā Nr. 2 “Konkursa “Sabiedrība ar dvēseli 2026” nolikums”, iekļaujot tajos jaunu sadaļu par mazo projektu “Jurģi” īstenošanas kārtību uz 2026. gada decembra attīstības komitejas sēdi.
Vai

5. Atbalstīt kopienu telpu materiāltehniskās bāzes izveidi, nodrošinot novada kopienām koplietošanai paredzētu pasākumu organizēšanai nepieciešamo inventāru un aprīkojumu un paredzēt tam finansējumu 2027.gada budžetā līdz 10 000 euro.

6. Uzdot Ādažu novada pašvaldības - kopienu speciālistei organizēt novada kopienu vajadzību apkopošanu kopienu telpu materiāltehniskās bāzes izveidei, sagatavot priekšlikumu finansējuma paredzēšanai 2027. gada pašvaldības budžetā.

Pielikumā: 
1. 2026. gada 9. septembrī Attīstības komitejā ziņotā prezentācija par Mazo projektu “Jurģi”.
2. Carnikavas pagasta iedzīvotāju padomes 2026. gada 15. septembra iesniegums “Par priekšlikumu un komentāru apakšprogrammas “Mazo projektu Jurģi” izstrādē”.
Izsniegt norakstus:

JIN, PSN, GRN, FN, IDRV - @

